Åbent brev fra spillere, trænere og ledere

Lad det være sagt med det samme og uden omsvøb: Den præstation, vi leverede mod Brøndby, er langt, langt under det niveau, vi forventer af os selv, og det niveau, alle AGF-fans med rimelighed kan forvente af os. Der findes ingen undskyldninger for det store nederlag, og det er nu op til os at arbejde os ud af den store skuffelse. Vi vil aldrig glemme nederlaget i søndags, og vi vil gøre alt, hvad der står i vores magt for at genoprette jeres tillid til os. Som fans har I været meget igennem de seneste mange år, og det er nu op til os at vise, at vi kan komme tilbage på sporet og gøre os fortjente til jeres støtte.

Når vi vinder fodboldkampe, bliver vi hyldet. Når vi taber, er vi også vores ansvar bevidst og parate til at modtage kritik - og den har været fuldt ud berettiget efter kampen mod Brøndby.

Vi vinder sammen, og vi taber sammen som hold. "Spredte skal vi styrte, men samlede skal vi stige", siger vi. Det gælder også - og ikke mindst - efter en skuffelse som den i søndags. Vi står sammen som et hold og tager ansvaret som et hold. Det, der skete mod Brøndby, er kollektivets ansvar - ikke nogle enkelte spilleres.

Vi håber derfor, at I vil modtage vores uforbeholdne undskyldning for vores indsats mod Brøndby, og sammen med os være med til at vaske tavlen ren. Det arbejde har vi allerede startet med forberedelserne til vores kamp mod AaB på søndag, og herefter venter FC Nordsjælland hjemme mandag den 12. september i Ceres Park.

Med venlig hilsen

AGF's spillere, trænere og ledere

PS: Vi gi'r en kvajebajer til næste hjemmekamp den 12. september (Nærmere info følger)

( Klik på billedet for at se brevet som PDF )